馬跑神泉
作者：盧象
朝代：唐

paragraphs: 將軍稱賀魯，遺廟俯靈淵。
漦噴蛟龍穴，波跳赤鯉泉。
路迴芹澗水，村近石林烟。
野馬含暄氣，農夫出故廛。
土膏興耒耜，尸祝傍山嶺。
閱世無銘石，茲遊匪慕天。
頃來規下宇，必葺慕先賢。
悅使成能事，掄材出俸錢。
伉香推幹蠱，班匠擇精專。
黝堊何其麗，欒櫨本自然。
松青離石道，雲白介山田。
適嘆飛翬速，仍憂黃雀穿。
梨花寒食後，桂藉酒樽前。
饑麝尋香柏，流鶯助晚絃。
吳歈催玉斝，趙舞落金鈿。
上巳無過酒，春衣欲試湔。
故園思鞏洛，褉飲客汾川。
寄語西河老，鄉心朝暮懸。
（《古今圖書集成·職方典》三四一《汾州府部》）。